Ego Hugo, dominus Brecarum, omnibus tam presentibus quam futuris notum facio quod, cum querela verteretur inter Poncium militem filium domini Galteri de Bellomaso ex parte una et abbatissam et sanctimoniales Vallisbaonis ex parte altera super quibusdam tenementis et possessionibus apud Gulas et Ligneroles et finagiis earumdem villarum, tandem idem Poncius in mea presentia recognovit sibi multorum jurorum testimoniis esse certum quod dominus Odo avus ejus et Hugo, vicecomes Firmitatis, pro remedio animarum suarum, laude et assensu infantum suorum, dederunt sanctimonialibus de Vallebaonis terram duorum aratrorum apud Gulas absque terciis et absque omni custumia, et XXti falciatas pratorum pro quibus pratis singulis annis reddere debent XVIII nummos pro censu ; et si plus quam XXti falciatas extirpare voluerint, pro unaquaque falciata unoquoque anno duos nummos reddent. Concesserunt etiam supradictis monialibus medietatem eschuvorum hominum ad Gulas habitantium et pasturam bestiarum suarum per omne finagium de Gulis et de Lignerolis, tam pasturam propriorum suorum porcorum usque ad C porcos absque pasnagio ; et si plus quam centum porcos ibi adducere voluerint, pro unoquoque porco unum nummum reddent, si ipsi eum accipere voluerintb) ; et omne usuarium per omne finagium predictarum villarum tam in nemoribus quam in aquis et ligna et marrimen ad domos suas edificandas et terram liberam ad fundamentum domorum suarum ; et si aliqua pars terre quam tenent ad domos rusticorum edificandas necesseria fuerit, illam relinquent ; et absque moytura ad molendinum molient, et ad furnum panes suos absque fornagio decoquent. Si bestie sanctimonialium hominibus predictarum villarum aliquid damnum fecerint, absque omni emenda damnum restituent. Hec omnia que dicta ecclesia tempore prefate recognitionis possidebat justissime et multo jam tempore pacifice possederat et quiete, supradictus Poncius eidem ecclesie benigne laudavit et concessit de cetero pacifice possidenda. Dedit etiam idem P[oncius] eidem ecclesie, pro remedio anime sue et antecessorum suorum, in elemosinam duas falciatas prati in valle de Lignerolis. Hec autem omnia predictus Poncius et antecessores sui hanc elemosinam facientes et etiam sanctimoniales eamdem recipientes sub custodia mea et successorum meorum dominium d'Arco tenentium esse recognoverunt. Ut hoc autem ratum et firmum habeatur, sigilli mei aprobacione confirmo. Annus ab incarnatione Domini millesimus centesimus nonagesimus octavus.